אברהם רפאל כלפון

הרב אברהם רפאל כלפון (1820, ה'תק"ף –1886) היה שד"ר, רב בתטואן שבמרוקו, רב בטבריה ואב בית דין וראש ישיבה בחיפה.

ביוגרפיה
נולד ליעקב כלפון בתטואן שבמרוקו. בילדותו התחנך במוסדות מקומיים, וכשבגר נישא לאסתר לבית סלאמה וכיהן במשרה רבנית בעיר.

בשנת 1860 (ה'תר"ך) עלה לארץ ישראל יחד עם בני משפחתו, והשתכן בטבריה, שם מונה לשמש כרב. בשלב מסוים עבר להתגורר בחיפה, ולאחר פטירת הרב אלעזר הכהן חמצי בשנת 1881 (ה'תרמ"א) מונה לשמש תחתיו כאב בית הדין המקומי וכראש ישיבה.

במסגרת פעילותו הציבורית נסע כשד"ר לביירות שבלבנון ולאיזמיר שבטורקיה, ונמנה עם ראשי פעילי העלייה של יהודי מרוקו לארץ ישראל.

התכתב עם רבנים שונים, בהם הרב מנשה סתהון, שאף נפגש עמו כשנסע לביירות, הרב יעקב שאול אלישר, הרב יוסף שמואל אבולעפיה, הרב ישועה בסיס והרב יצחק חי טייב. כן חיבר מספר פיוטים, בהם פיוט לברית מילה ופיוט לכבוד רבי מאיר בעל הנס, שכתב לרגל חנוכת המבנה שעל הקבר בשנת 1868 (ה'תרכ"ח).

הלך לעולמו בחיפה ב-9 באפריל 1886 (ד' בניסן ה'תרמ"ו) ונקבר בסמוך לקברו של רבי אבדימי דמן חיפה בבית הקברות היהודי העתיק בחיפה.

בתפקידו ברבנות החליפו הרב מסעוד התשואל.

משפחתו
 בנו הרב ימין כלפון. בין נכדיו: מרדכי כלפון. 

 בנו שמואל כלפון היה סוחר, ראש החברה קדישא בחיפה וחבר ועד ההורים של בית הספר של חברת כל ישראל חברים. ילדיו: יוסף, היה סוחר ומורה לערבית בבית הספר של חברת כל ישראל חברים בחיפה.

 בנו הרב משה כלפון היה איש ציבור, מייסד בית כנסת וישיבה בחיפה. נישא לבתו של הרב משה בן נאים, שהיה רבה הראשי של גיברלטר. ילדיו הם אברהם כלפון (סבה של העיתונאית נרי ליבנה), ופלור, שנישאה לשמואל בן-שבת.

 בנו הרב דוד כלפון היה מורה לעברית בבית הספר של חברת כל ישראל חברים, ונמנה עם מייסדי שכונת ארד אל יהוד בחיפה. ילדיו: שלמה, היה מורה בבית ספר בקהיר, חיים, היה פקיד בכיר במחלקת ההנדסה של עיריית חיפה, ומתתיהו, היה פקיד בחברת הנפט העיראקית בחיפה.
ביתו סתי אשר התחתנה עם רבי נפתלי לרדו

חיבוריו
פדה את אברהם - שו"ת, חידושים, דרשות ופיוטים, כתב יד
מעט אכל - על ספר משלי, כתב יד
אכל וחי לעולם - על ספר תהילים, כתב יד

קישורים חיצוניים
 
 רבי רפאל אברהם כלפון, באתר עדה המצבה

הערות שוליים

טבריה: רבנים
אישים הקבורים בבית העלמין היהודי הישן של חיפה
חיפה: רבנים
שד"רים
אנשי עליות קדומות לארץ ישראל
רבנים מרוקאים
ראשי ישיבה ספרדיים
חיפה: רבנים ראשיים
אבות בתי דין
ילידי 1820
נפטרים ב-1886
עולים לארץ ישראל בשנים 1800–1881